Javier Pedro Saviola (rodz. 11 grudnia 1981 we Buenos Aires) – argyntyński fusbalista, kery gro we Benfica Lisboa. Zauobycz gro jako napadziorz. Je uōn znōmy skiż gibkości a umiynio przistosowanio sie do gry na bezma kożdyj pozycyji. We 44 szpilach lo reprezyntacyje Argyntyny strzylōł 12 torōw. Bōł tyż na mistrzostwach świata we 2006. Bōł nojmodszy na liście FIFA 100, to je liście nojlepszych fusbalistōw, kero przigotowoł Pelé. Mo uōn krōm argyntyńskigo tyż szpanielske ôbywatelstwo. Jigo przidōmek je "El Conejo", "El Pibito" abo "Krōliczek". Kariera. Swoja kariera napoczōn we River Plate we 1998. Jigo debiut bōł we październiku tygo roku, kej jigo manszaft groł ze Gimnasia y Esgrima de Jujuy. We River Plate bōł do 2001 zagroł 111 razōw a strzylił 55 torōw. Ojropejske kluby gibko spōmiarkowały sie, iże tyn mody napadziorz je fest grajfny a chciały go mieć u siebie. Udało sie go kupić katalōńskimu maszaftowi FC Barcelona, kero zabulōła za Javiera bezma 25 000 000ojro. We rokach 2001 - 2004 zagroł tam aże 119 szpilōw, we kerych strzylił 49 torōw. Niyskorzi bez jedyn syzōn bōł pożyczōny do AS Monaco, a jeszczy niyskorzi do Sevilla FC. We 2007, kej skōńczōł mu sie kōntrakt sy Barcelōnōm przeloz do Reala Madrid. Zagroł tam 31 szpilōw, we kerych strzylił 5 torōw. We czyrwcu 2009 przeszoł do portugalskigo manszaftu Benfica Lisboa. Krōm tygo gro we norodowym manszafcie Argyntyny, we kerym we 44 szpilach świtnył 12 torōw.